b'\n_START_ARTICLE_\nLimfa\n_START_PARAGRAPH_\nLimfa ali mezga  je rumenkasta prosojna telesna teko\xc4\x8dina, ki po telesu te\xc4\x8de po mezgovnicah. Nastaja iz krvne plazme, ki difundira skozi stene kapilar v okolno tkivo. Mezgovni sistem zbira to teko\xc4\x8dino z difuzijo v mezgovne lasnice (limfne kapilare) in jo vra\xc4\x8da v krvo\xc5\xbeilni sistem. Teko\xc4\x8dina v mezgovnicah se imenuje torej limfa, vendar ima enako sestavo kot intersticijska teko\xc4\x8dina._NEWLINE_Mezgovni sistem je poleg krvo\xc5\xbeilja najpomembnej\xc5\xa1i transportni sistem v telesu. Limfa se premika zelo po\xc4\x8dasi in pod nizkimi tlaki, saj sistem nima osrednje \xc4\x8drpalke, kot je v krvo\xc5\xbeilnem sistemu srce. Kot vene imajo mezgovnice zaklopke, ki se odpirajo le v eno smer; potovanje limfe je predvsem posledica premikanja skeletnih mi\xc5\xa1ic. Tudi ritmi\xc4\x8dne kontrakcije krvnih \xc5\xbeil pomagajo pri premikanju limfe po mezgovnem sistemu. Limfni sistem je specializiran za odstranjevanje odpadnih snovi iz tkiv; odna\xc5\xa1a na primer povzro\xc4\x8ditelje bolezni (npr. bakterije), tujke (npr. prah), beljakovine in tudi do dva litra vode na dan. V tako imenovanih limfnih vozlih se limfa prefiltrira in odstranijo se telesu \xc5\xa1kodljive snovi. \xc4\x8ce pride v bli\xc5\xbeini limfnega vozla do vnetja, lahko le-ta zate\xc4\x8de._NEWLINE_Limfa se iz mezgovnih lasnic zliva v ve\xc4\x8dje mezgovne \xc5\xbeile, ki se izlivajo v desni mezgovod (limfa iz desnega zgornjega dela telesa) ali prsni mezgovod (limfa iz ostalega telesa). Omenjena mezgovoda se zlivata v krvo\xc5\xbeilni sistem preko leve in desne podklju\xc4\x8dni\xc4\x8dne vene._NEWLINE_Limfno \xc5\xbeilje je prisotno tudi okrog prebavil. Medtem ko ve\xc4\x8dina hraniv prehaja v portalni (dverni) venski sistem in gre nadalje v jetra, se ma\xc5\xa1\xc4\x8dobe reabsorbirajo v mezgovni sistem in gredo v kri preko prsne mezgovnice.'